Nos Robers, dux de Burgoigne, facons savoir à touz cels qui cestes lettres verront et orront, que nos donons à nostre amé et feiaul Girart de l’Ospital, chanbellan nostre chier cosin le conte de Burgoigne et à ses heirs à touz jorz en heritaige perdurable en fiey lige does pieces de vigne assises ou finaige de Sanvignes contenanz environ quarante ouvrées les queles furent eschoites de Guillemet de Citeaux, franches et quittes de totes servitutes, sauf le disme paiant à l’eglise de notre dame de Beaune dix bichez de froment et dix bichez de avoine à la mesure de Beaune, à prandre et recevoir chascun an sus dix jornaux de terre ou lou dit en la Cornée entre les does vignes de Bosoire, les queles choses li diz Girarz et si hoir doivent tenir de nos en fey et de nos heirs a touz jorz. En tesmoingn de laquel chose nos havons mis nostre seiaul en cestes lettres faittes et donées à Beaune le mardi après les Brandons. en lan de l’incarnation Nostre Seignour M.CC. et quatrevinc.